**Laudáció-Dr. Fekete Andrea**

Dr. Fekete Andrea 1975. október 13-án született Budapesten.

Középiskolába a Fazekas Mihály Gyakorló Gimnáziumba járt, ahol Fazekas érdemérem kitüntetésben részesült. A Semmelweis Egyetem Általános Orvosi Karán diplomázott 2000-ben.

1998 óta dolgozik az I. sz. Gyermekgyógyászati Klinikán. Tudományos diákkörösként, majd PhD hallgatóként vett részt a kutatólabor munkájában. Érdeklődési területe a Nefrológia - az akut és krónikus veseelégtelenséghez vezető betegségek állatkísérletes modellezése, patofiziológia vizsgálata; valamint a Diabétesz – mikrovaszkuláris szövődmények vizsgálata.

Doktori értekezésének témája a vese iszkémiás károsodását kísérő molekuláris biológiai változások vizsgálata. Az elmúlt években a klinika nefrológiai kutatólaboratóriumában a krónikus vesebetegség patofiziológiai hátterét vizsgáló önálló kutatócsoportot vezet.

Munkacsoportja az elmúlt években a diabéteszes nefropátia és az iszkémia/reperfúziós károsodás patomechanizmusának hasonlóságait és különbségeit, illetve a potenciális kezelési lehetőségeit vizsgálta.

Kimutatták, hogy a renális károsodás hátterében mindkét esetben a nitrogén-monoxid-Akt-Na/K ATPáz jelátviteli útvonal központi jelentőségű. Igazolták, hogy a vese strukturális és funkcionális károsodásának kivédésében – a kiváltó ágenstől függetlenül – a hősokk-fehérjék kiemelt szereppel bírnak.

Leírták, hogy a fenti útvonalak szabályozását a nem és a nemi hormonok jelentősen befolyásolják, ami alapvetően hozzájárul a két nemben észlelt eltérő túlélési eredményekhez és alátámasztja az egyénre, illetve nemre szabott kezelési stratégiák kidolgozásának fontosságát. A terápiás lehetőségek vizsgálata során kimutatták, hogy az eritropoietin is nemtől függő mértékben fejti ki protektív hatását az iszkémiás károsodás során, és előnyös tulajdonságai a diabéteszes nefropátia kialakulását is késleltethetik.

Több pályázat és kitüntetés díjazottja, elnyerte a kiemelt elismerést jelentő Talentum Akadémiai díjat 2011-ben, és az Akadémiai Ifjúsági Díjat 2006-ban, a L’Oréal „Nők a tudományért” díját szintén 2006-ban, többszörös Magyary Zoltán és Bolyai ösztöndíjas. Női kutatók közül elsőként részesült az MTA Orvosi Tudományok Osztályának bírálóbizottsága által egyhangúan odaítélt Magyar Tudományos Akadémia Miklós György díjában 2010-ben.

Egyéb tudományos díjak:

2008 Sanofi-Aventis szakmai díj

2008 Magyar Nefrológus Társaság: Az év legjobb klinikai közleménye díj

2008 A „Gyermekek gyógyításáért” alapítvány Dr. Frank Mária emlékérme

2007 Richter Gedeon pályadíj 2002-2007 legjobb publikációs teljesítményéért

2007 Sigma-Aldrich Fiatal Kutatói díj

2006 OTKA publikációs pályázat díja

2005 Magyar Vesealapítvány Hársing László díja

2004 Magyar Nefrológus Társaság: Az év legjobb elméleti közleménye díj

2004 Magyar Gyermekgyógyász Társaság Petényi díja

2004 A DOSZ és a Professzorok Világtanácsának közös publikációs díja

2003 Richter Gedeon kutatási díj 2001-2002 legjobb publikációs teljesítményéért

2003 Veritas et Virtus alapítvány díja, ifj. Farkas József emlékérem

A 2011 és 2016 közötti időszakra témavezetőként jelentős támogatást kapott az MTA Lendület pályázata keretében. Ezzel a támogatással a diabétesz kialakulását, valamint a betegség korai felismerésének és gyógyításának eddig nem ismert lehetőségeit vizsgálja. Ezen kívül új hatásmechanizmusokat és gyógyszer-támadáspontokat kutat a diabétesz miatt krónikus veseelégtelenséghez vezető kórállapotok kezeléséhez.

Eredményei kiemelkedő folyóiratokban jelentek meg, több újság rendszeres lektora (Journal of Physiology, American Journal of Human Genetics, Transplant International, Nephrology Dialysis Transplantation), illetve szerkesztőbizottsági tagja (Journal of Pediatric Sciences), nemzetközi konferenciák meghívott előadója.

Kutatómunkája mellett, 2005 óta klinikai orvosként a betegellátásban is részt vesz.

Több nyelven oktat gyermekgyógyászat gyakorlatvezetést (magyarul, angolul, németül) és tevékeny részt vállal a posztgraduális képzésben, az Egyetem Kerpel-Fronius Tehetséggondozó Programjában mentorként dolgozik. Hallgatói számos TDK és rektori helyezéssel, illetve PhD fokozattal büszkélkedhetnek. Tanítványai számára mindig az önálló gondolkodás elsajátítását és a becsületesen elvégzett munkát tűzi ki célul.

A hazai nefrológiai tudományszervezésben is fontos szerepelt tölt be, a MANET Tudományos és Ifjúsági Bizottságának is a tagja. E mellett tagja még:

European Association of Diabetes

Gyermeknefrológiai Egyesület

Magyar Gyermekgyógyász Társaság

Magyar Transzplantációs Társaság

Fiatal kora ellenére több konferencián vett részt üléselnökként és meghívott előadóként.

Jól működő kapcsolatot tart fenn számos hazai (SE Élettani Intézet, SE Orvosi Vegytani, Molekuláris Biológiai és Patobiokémiai Intézet, Transzplantációs Klinika, Pulmonológiai és I. sz. Nőgyógyászati Klinika, Pécsi Tudományegyetem) és külföldi kutatóhellyel (University of Florida, melynek Physiology and Functional Genomics tanszékén 2008 és 2009 között vendégprofesszorként a krónikus veseelégtelenség patofiziológiai és molekuláris biológiai hátterét kutatta; University of Michigan; Univesitat Kinderklinik Freiburg, ahol 2004 és 2005 között posztdoktor vendégkutatóként dolgozott; Klinikum Rechts an der Isaar, München). Külföldi kutatási ösztöndíjat nyert kétszer is a Freiburg-i Albert-Ludwigs Universitat-ba, ahol 2004 és 2005 között H. Omran mentoráltjaként Primer ciliáris diszkinézia és a Kartagener szindróma molekuláris genetikai analízisét kutatta hat hónapon keresztül, majd 1999 és 2000 között F. Hildebrandt mentorsága alatt a Bartter szindróma molekuláris genetikai analízisét 11 hónapon keresztül.

Eddigi teljesítményével szcientometriai mutatók terén már elérte az MTA Doktori fokozat kritériumait. Tudományos közleményeinek száma: 42. Kumulatív impakt faktor: 129,173. Összes/független citációk száma: 643/548. Hirsch index: 14.

Tudományos munkáját nagyrészt itthon, hazai körülmények között végzi, nem főállású kutatóként, hanem a klinikai munka mellett, és nem utolsó sorban két kisgyermek édesanyjaként.